Zadeva C‑324/11
Gábor Tóth
proti
Nemzeti Adó- és Vámhivatal Észak-magyarországi Regionális Adó Főigazgatósága
(Predlog za sprejetje predhodne odločbe, ki ga je vložilo Legfelsőbb Bíróság)
„Obdavčenje – DDV – Direktiva 2006/112/ES – Člen 9 – Pojem ‚davčni zavezanec‘ – Pravica do odbitka – Zavrnitev – Načelo davčne nevtralnosti – Izdajatelj računa, ki je bil izbrisan iz registra samostojnih podjetnikov – Izdajatelj računa, ki ni izpolnil obveznosti prijave svojih delavcev davčni upravi – Obveznost davčnega zavezanca, da se prepriča o zakonitem ravnanju izdajatelja računa, kar zadeva davčno upravo“
Povzetek – Sodba Sodišča (tretji senat) z dne 6. septembra 2012
1.        Usklajevanje davčne zakonodaje – Skupni sistem davka na dodano vrednost – Načelo davčne nevtralnosti – Odbitek vstopnega davka – Zavrnitev priznanja pravice do odbitka davka, ki ga je davčni zavezanec plačal podjetniku, ki mu je bilo odvzeto dovoljenje za opravljanje dejavnosti, čeprav je izdal račun, ki je zajemal vse zahtevane informacije – Nedopustnost
(Direktiva Sveta 2006/112, členi 9(1), 213(1), prvi pododstavek, in 226)
2.        Usklajevanje davčne zakonodaje – Skupni sistem davka na dodano vrednost – Odbitek vstopnega davka – Zavrnitev priznanja pravice do odbitka davka, ki ga je davčni zavezanec plačal podjetniku, ker je slednji opravljal neprijavljena dela – Nedopustnost – Izjema – Goljufija, za katero je davčni zavezanec vedel – Obseg dokaznega bremena
(Direktiva Sveta 2006/112)
1.        Direktivo 2006/112 o skupnem sistemu davka na dodano vrednost in načelo davčne nevtralnosti je treba razlagati tako, da nasprotujeta temu, da davčni organ davčnemu zavezancu pravico do odbitka davka na dodano vrednost, ki ga je dolgoval ali plačal za storitve, ki so bile zanj opravljene, zavrne zgolj zato, ker je bilo dovoljenje za samostojnega podjetnika, izdajatelja računa, temu odvzeto, preden je opravil zadevne storitve ali izdal ustrezni račun, kadar so v tem računu zajeti vsi podatki, določeni v členu 226 te direktive, in zlasti podatki, ki so potrebni za identifikacijo osebe, ki je izdala ta račun, in vrste opravljenih storitev.
Čeprav je pojem „davčni zavezanec“ iz člena 9(1) Direktive opredeljen široko, na podlagi dejanskih okoliščin, namreč iz tega člena ne izhaja, da je status davčnega zavezanca odvisen od kakršnega koli dovoljenja ali licence, ki jo uprava dodeli za namene opravljanja gospodarske dejavnosti. Res je sicer, da člen 213(1), prvi pododstavek, Direktive določa, da vsak davčni zavezanec prijavi začetek, spremembo ali prenehanje svoje dejavnosti kot davčni zavezanec. Vendar ne glede na pomen take prijave za dobro delovanje sistema davka na dodano vrednost ta ne more biti dodatni pogoj, ki se zahteva za priznanje statusa davčnega zavezanca v smislu člena 9(1) iste direktive, saj je ta člen 213 umeščen v njen naslov XI poglavja 2, ki je naslovljeno „Identifikacija“.
(Glej točke 30, 31 in 34 ter točko 1 izreka.)
2.        Direktivo 2006/112 o skupnem sistemu davka na dodano vrednost je treba razlagati tako, da nasprotuje temu, da davčni organ davčnemu zavezancu pravico do odbitka davka na dodano vrednost, ki ga je dolgoval ali plačal za storitve, ki so bile zanj opravljene, zavrne, ker izdajatelj računa za te storitve ni prijavil delavcev, ki jih je zaposloval, ne da bi ta organ na podlagi objektivnih dejavnikov dokazal, da je zadevni davčni zavezanec vedel oziroma bi moral vedeti, da je bila transakcija, na katero se sklicuje pri utemeljitvi pravice do odbitka, povezana z goljufijo, ki jo je storil navedeni izdajatelj ali drug gospodarski subjekt višje v dobavni verigi.
V zvezi s tem dejstvo, da davčni zavezanec ni preveril, ali so delavci, ki delajo na gradbišču, v pravnem razmerju z izdajateljem računa oziroma ali je ta izdajatelj prijavil te delavce, ne pomeni objektivne okoliščine, na podlagi katere je mogoče sklepati, da je naslovnik računa vedel oziroma bi moral vedeti, da je sodeloval pri transakciji, povezani z goljufijo v zvezi z davkom na dodano vrednost, kadar ta naslovnik ni imel indicev, ki bi upravičevali sum obstoja nepravilnosti ali goljufije na strani tega izdajatelja. Zato pravice do odbitka zaradi tega dejstva ni mogoče zavrniti, če so izpolnjeni vsebinski in formalni pogoji iz te direktive za izvrševanje te pravice.
Poleg tega, kadar davčni organ predloži konkretne indice glede obstoja goljufije, Direktiva 2006/112 in načelo davčne nevtralnosti ne nasprotujeta temu, da nacionalno sodišče na podlagi splošne presoje vseh okoliščin posameznega primera preveri, ali je izdajatelj računa sam opravil zadevno transakcijo. Vendar je pravico do odbitka mogoče zavrniti le, če davčni organ na podlagi objektivnih dejavnikov dokaže, da je naslovnik računa vedel oziroma bi moral vedeti, da je bila transakcija, na katero se sklicuje pri utemeljitvi pravice do odbitka, povezana z goljufijo omenjenega izdajatelja računa ali drugega gospodarskega subjekta višje v dobavni verigi.
(Glej točke 39, 45 in 53 ter točke od 2 do 4 izreka.)